Text file: 6120.txt
author: sintesi
downvotes: 5
end consideration date: 2014-10-03
id: '6120'
number comments: 12
number views: 3744
proposal type: Odziv pristojnega organa
response: "Odziv Ministrstva za delo, dru\u017Eino, socialne zadeve in enake mo\u017E\
  nosti\nAnaliza obstoje\u010Dega stanja\nV skladu z obstoje\u010Do ureditvijo lahko\
  \ brezposelne osebe pod dolo\u010Denimi pogoji brez vpliva na njihov status zaradi\
  \ pridobivanja dodatnih dohodkov opravljajo dolo\u010Dena za\u010Dasna ali ob\u010D\
  asna dela, in sicer na podlagi sklenjenih pogodb civilnega prava, ki jih ureja Obligacijski\
  \ zakonik - OZ (Uradni list RS, \u0161t. 97/07 \u2013 uradno pre\u010Di\u0161\u010D\
  eno besedilo)\n67. \u010Dlen Zakona o urejanju trga dela \u2013 ZUTD (Uradni list\
  \ RS, \u0161t. 80/10, 40/12-ZUJF, 21/13, 63/13, 100/13 in 32/14-ZPDZC-1) dolo\u010D\
  a zni\u017Eanje denarnega nadomestila zaradi pridobivanja dohodkov iz dela. Denarno\
  \ nadomestilo se zni\u017Ea zavarovancu, ki v \u010Dasu upravi\u010Denosti do denarnega\
  \ nadomestila med brezposelnostjo opravi delo, za katero prejme ali je upravi\u010D\
  en prejeti dohodek iz dela, ki po pla\u010Dilu davkov in obveznih prispevkov mese\u010D\
  no presega 200 eurov. Kot dohodek iz dela se \u0161teje vsak dohodek iz katerega\
  \ koli pogodbenega razmerja, na podlagi katerega zavarovanec opravi fizi\u010Dno\
  \ ali intelektualno delo, vklju\u010Dno z opravljanjem storitev in ustvarjanjem\
  \ ali izvedbo avtorskega dela. Kot dohodek iz dela se \u0161teje tudi dohodek za\
  \ opravljeno delo oziroma storitev prokurista ali za vodenje in nadzor poslovnega\
  \ subjekta, ki je pravna oseba. Denarno nadomestilo se zavarovancu zni\u017Ea za\
  \ 50 odstotkov dohodka iz dela, ki presega znesek iz prvega odstavka tega \u010D\
  lena. \u010Ce zavarovanec pre\u017Eivlja mladoletne otroke, se denarno nadomestilo\
  \ za vsakega otroka pove\u010Da za deset odstotkov polnega zneska denarnega nadomestila,\
  \ ki bi mu pripadalo, \u010De ne bi ustvaril dohodka iz dela, vendar najve\u010D\
  \ do polnega zneska denarnega nadomestila. Ne glede na dolo\u010Dbe prej\u0161njih\
  \ odstavkov se zni\u017Eanje ne izvede, \u010De bi bilo denarno nadomestilo treba\
  \ zni\u017Eati za manj kot 20 eurov.\n\u010Ce \u017Ee ob prijavi in uveljavitvi\
  \ zahtevka za denarno nadomestilo obstaja podlaga za izpla\u010Dilo dohodka iz dela,\
  \ je zavarovanec o njej dol\u017Ean obvestiti zavod ob prijavi, sicer pa v roku\
  \ treh dni po nastanku. O opravljenem delu, dogovorjenem pla\u010Dilu in roku pla\u010D\
  ila za opravljeno delo je zavarovanec dol\u017Ean sproti obve\u0161\u010Dati zavod.\
  \ Denarno nadomestilo se zavarovancu zni\u017Ea v mesecu, v katerem je prejel pla\u010D\
  ilo za delo, oziroma v naslednjem mesecu po prejetem pla\u010Dilu, \u010De obvestila\
  \ o prejetem pla\u010Dilu ni ve\u010D mogo\u010De upo\u0161tevati pri obra\u010D\
  unu denarnega nadomestila za teko\u010Di mesec. Ne glede na dolo\u010Dbo prej\u0161\
  njega odstavka se pri zadnjem obroku denarnega nadomestila, do katerega je upravi\u010D\
  en zavarovanec, zni\u017Eanje opravi \u017Ee na podlagi dogovorjenega pla\u010D\
  ila za opravljeno delo. Zavod pla\u010Duje zavarovancu, ki je pridobil dohodke iz\
  \ dela, prispevek za zavarovanje za primer brezposelnosti od osnove pred zmanj\u0161\
  anjem denarnega nadomestila. Zavarovancu, ki ne ravna v skladu z dolo\u010Dbami\
  \ tega \u010Dlena, preneha pravica do denarnega nadomestila in mora vrniti neupravi\u010D\
  eno prejete zneske denarnega nadomestila.\nZUTD v \u010Dlenih od 25 do 27 kot eno\
  \ izmed storitev, ki jih na trgu dela zagotavlja Zavod RS za zaposlovanje kot eden\
  \ od izvajalcev ukrepov dr\u017Eave na trgu dela, ureja institut posredovanja zaposlitve.\
  \ Posredovanje zaposlitve se izvaja z namenom usklajevanja ponudbe in povpra\u0161\
  evanja po delavcih na trgu dela v Sloveniji in ostalih dr\u017Eavah EU, EGP in v\
  \ \u0160vicarski konfederaciji, obsega pa aktivnosti iskanja primerne ali ustrezne\
  \ zaposlitve iskalcu zaposlitve in napotitev iskalca zaposlitve k delodajalcu ter\
  \ aktivnosti iskanja ustreznega ali primernega delavca za delodajalca. Storitev\
  \ izvajajo Zavod RS za zaposlovanje in drugi izvajalci, ki za opravljanje storitve\
  \ v skladu z dolo\u010Dbami ZUTD pridobijo koncesijo.\nStoritev se izvaja ob upo\u0161\
  tevanju izobrazbe ali poklica, delovnih izku\u0161enj in usposobljenosti iskalca\
  \ zaposlitve, na ozemlju Republike Slovenije pa se zagotavlja brezposelnim osebam\
  \ in prijavljenim iskalcem zaposlitve, za dr\u017Eave EU, EGP in za \u0160vicarsko\
  \ konfederacijo pa tudi drugim iskalcem zaposlitve.\n Analiza predloga in razlogi\
  \ za njegovo (ne)primernost\nPosredovani predlog ocenjujemo kot neskladen s splo\u0161\
  nim ciljem postopne odprave segmentacije na trgu dela, ki jo med ostalim povzro\u010D\
  ajo tudi u\u010Dinki (\u010Dedalje bolj raz\u0161irjenega) dela po sklenjenih pogodbah\
  \ civilnega prava kot najbolj tipi\u010Dne za\u010Dasne oblike dela. Cilj dr\u017E\
  ave, ki preko Zavoda RS za zaposlovanje (v nadaljevanju: zavod) kot osrednje institucije\
  \ in glavnega izvajalca ukrepov na trgu dela zaradi pomo\u010Di brezposelnim osebam\
  \ in drugim iskalcem zaposlitve izvaja dolo\u010Dene na zakonu utemeljene in s konkretnimi\
  \ programi podprte ukrepe, namre\u010D ne more biti v zagotavljanju posredovanja\
  \ za\u010Dasnih ali ob\u010Dasnih del brezposelnim osebam, saj je njihov glavni\
  \ cilj zaposlitev, ki zagotavlja dolo\u010Deno stopnjo socialne varnosti in v skladu\
  \ s predpisi, ki urejajo pokojninsko zavarovanje, postopno izpolnitev pogojev za\
  \ starostno upokojitev, \u010Desar pa delo po pogodbah civilnega prava ne more omogo\u010D\
  ati. Ob upo\u0161tevanju zgoraj citirane veljavne zakonodaje lahko brezposelne osebe,\
  \ ne glede na starostno kategorijo in kljub upravi\u010Denosti do denarnega nadomestila\
  \ za primer brezposelnosti, \u017Ee sedaj pridobivajo dodatne dohodke, v kolikor\
  \ z delodajalcem oziroma naro\u010Dnikom sklenejo ustrezno pogodbo civilnega prava.\n\
  Ob upo\u0161tevanju navedenega in zaradi slabih izku\u0161enj na podro\u010Dju \u0161\
  tudentskega dela, ki je skozi leta izvajanja povzro\u010Dilo precej\u0161en upad\
  \ zaposlitvenih mo\u017Enosti \u0161tudentov po zaklju\u010Dku \u0161tudija, na\
  \ trgu dela pa nelojalno konkurenco iskalcem zaposlitve (sprememba podro\u010Dja\
  \ \u0161tudentskega dela je ena izmed poglavitnih zavez Republike Slovenije EU v\
  \ okviru izvajanja reformnega programa), menimo, da s strani dr\u017Eave ne bi bilo\
  \ smiselno s predpisi omogo\u010Dati ali zagotavljati ustanavljanje novih posrednikov\
  \ za\u010Dasnih oblik dela. Res je sicer, da se pobudnikov predlog nana\u0161a na\
  \ starej\u0161e brezposelne osebe, ki so (ve\u010Dinoma) te\u017Eje zaposljiva kategorija\
  \ prebivalstva, vendar pa je naloga dr\u017Eave na tem podro\u010Dju predvsem v\
  \ oblikovanju, sprejemanju in izvajanju tak\u0161nih programov aktivne politike\
  \ zaposlovanja, ki spodbujajo delodajalce k zaposlovanju starej\u0161ih brezposelnih\
  \ oseb; slednje se, kot \u017Ee pojasnjeno, na podlagi sklenjenega delovnega razmerja\
  \ vklju\u010Dijo v obvezno pokojninsko zavarovanje in na tak na\u010Din dose\u017E\
  ejo potrebno zavarovalno dobo za starostno upokojitev, kar pa jim delo na podlagi\
  \ sklenjenih podjemnih ali avtorskih pogodb ne omogo\u010Da. Posredovani predlog\
  \ tudi v ni\u010Demer ne razbremenjuje zavoda, saj slednji v skladu z ZUTD brezposelnih\
  \ oseb \u017Ee sedaj ne napotuje na opravljanje za\u010Dasnih del na podlagi sklenjenih\
  \ pogodb civilnega prava.  \n "
response date: 2014-10-27
response due date: null
sent date: 2014-09-04
title: Senior servis
upvotes: 14
url: https://predlagam.vladi.si/predlog/6120
